## Rješenje kojim se ocjenjuje dopuštenom provedba koncentracije koja će nastati stjecanjem kontrole većine dionica u Glavnoj skupštini HVB Splitske banke d.d. od strane Société Générale S.A. sa sjedište

### NN 82/2006 (21.7.2006.), Rješenje kojim se ocjenjuje dopuštenom provedba koncentracije koja će nastati stjecanjem kontrole većine dionica u Glavnoj skupštini HVB Splitske banke d.d. od strane Société Générale S.A. sa sjedište

# HRVATSKA NARODNA BANKA

**1991**

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, br. 36/2001.), a u vezi s člankom 40. Zakona o bankama
(»Narodne novine«, br. 84/2002.) i točkom 9.1.1. Odluke o zaštiti tržišnog
natjecanja unutar bankarskog sektora (»Narodne novine«, br. 48/2003.),
odlučujući povodom prijave namjere provedbe koncentracije koju je podnijela
Société Générale S.A., sa sjedištem u Parizu, 29 Boulevard Haussmann, Republika
Francuska, guverner Hrvatske narodne banke donosi sljedeće

## RJEŠENJE

I. Ocjenjuje se dopuštenom provedba koncentracije koja će nastati stjecanjem
kontrole stjecanjem većine dionica i većinskog prava glasa u Glavnoj skupštini
HVB Splitske banke d.d., sa sjedištem u Splitu, Ruđera Boškovića 16, od strane
Société Générale S.A., sa sjedištem u Parizu, 29 Boulevard Haussmann, Republika
Francuska.
II. Ovo je rješenje konačno u upravnom postupku.
III. Ovo će rješenje biti objavljeno u »Narodnim novinama«.

```
Obrazloženje
```

I. Dana 26. travnja 2006., Société Générale S.A., sa sjedištem u Parizu, 29
Boulevard Haussmann, Republika Francuska (u nastavku teksta: Société Générale),
podnijela je Hrvatskoj narodnoj banci (u nastavku teksta: HNB) Prijavu namjere
provedbe koncentracije između Société Générale i HVB Splitske banke d.d., sa
sjedištem u Splitu, Ruđera Boškovića 16 (u nastavku teksta: HVB Splitska banka),
na temelju odredbi točke 7. Odluke o zaštiti tržišnog natjecanja unutar
bankarskog sektora (u nastavku teksta: Odluka), a u skladu s odredbama točke 8.
Odluke. Obzirom da je predmetna Prijava namjere provedbe koncentracije (u
nastavku teksta: prijava) bila nepotpuna, HNB je dopisom od 28. travnja 2006.
uputila zahtjev za nadopunom prijave. HNB je zaprimila nadopunu prijave
elektronskim putem dana 5. svibnja 2006. Ista nadopuna prijave dostavljena je u
HNB u izvorniku poštom dana 8. svibnja 2006. Dana 16. svibnja 2006. HNB je
podnositelju prijave, Société Générale izdala Potvrdu kojom se potvrđuje da je
8. svibnja 2006. HNB zaprimila potpunu prijavu. Slijedom navedenog, 8. svibnja
2006. smatra se danom podnošenja predmetne prijave.
II. Razmatrajući podatke dostavljene u prijavi te druge podatke kojima je
raspolagala Hrvatska narodna banka, u postupku ispitivanja prijave utvrđeno je
sljedeće:

***1. Sudionici koncentracije***

Sudionici predmetne koncentracije su Société Générale S.A., sa sjedištem u
Parizu, 29 Boulevard Haussmann, Republika Francuska i HVB Splitska banka d.d.,
sa sjedištem u Splitu, Ruđera Boškovića 16.

*1.1. Société Générale*

Société Générale je osnovana u svibnju 1864. javnim upisom dionica, kao Société
Générale pour Favoriser le Developpement du Commerce et de l’Industrie en France
S.A. Sadašnju tvrtku je dobila 1983. godine. Société Générale je univerzalna
banka koja nudi širok spektar financijsko-bankarskih usluga putem razgranate
mreže podružnica u Francuskoj. Posluje na tržištima kapitala u svim vodećim
svjetskim financijskim centrima. Predmet poslovanja Société Générale u skladu sa
propisima koji se primjenjuju na kreditne institucije jest obavljanje sa svim
fizičkim ili pravnim osobama, kako u Francuskoj tako i u inozemstvu:
– bankovnih poslova;
– poslova vezanih za bankovne poslove, naročito poslova investicijskih usluga i
drugih povezanih;
– preuzimanja vlasničkih udjela.
Općenito, Société Générale može obavljati, za svoj račun ili za račun trećih
osoba ili kao sudionik, sve financijske, komercijalne, industrijske ili
poljoprivredne transakcije, transakcije vezane za nekretnine ili pokretnine,
koje mogu biti izravno ili neizravno vezane za gore navedene djelatnosti ili
kojima bi se mogla omogućiti njihova realizacija.
Société Générale je dostavila podatke o tome koliko dionica imaju članovi Uprave
Société Générale:
U nastavku su prikazane dionice Société Générale u vlasništvu članova Uprave
(podaci na dan 31. prosinca 2005.)
Ime i prezime                 Broj dionica Société Générale
Daniel Bouton                                             98.500,00
Philippe Citerne                                          25.897,00
Marc Viénot                                               43.355,00
Jean Azéma                                                     600,00
Euan Baird                                                      600,00
Yves Cannac                                                   700,00
Michael Cicurel                                               600,00
Elie Cohen                                                      600,00
Robert Day                                           1.939.390,00
Antoine Jeancourt-Galignani                         1.064,00
Elisabeth Lulin                                                 800,00
Patrick Ricard                                                 200,00
Anthony Wyand                                           1.000,00
UKUPNO                                            2.113.306,00
Iz dostavljene dokumentacije proizlazi da su članovi Uprave imatelji 0,49%
udjela u temeljnom kapitalu Société Générale.
Société Générale je društvo-majka Société Générale Grupe koja je jedna od
vodećih financijskih grupa u euro zoni. Posluje u 76 zemalja i zapošljava više
od 103.000 zaposlenika. Poslovanje Grupe je podijeljeno u 3 sektora:
maloprodajno bankarstvo i financijske usluge, globalni investicijski management
i usluge, te korporativno i investicijsko bankarstvo. Ukupna aktiva Grupe na dan
31. prosinca 2005. iznosila je 848,4 milijarde eura, a ukupni konsolidirani
kapital 27,7 milijardi eura.

*1.2. HVB Splitska banka*

HVB Splitska banka osnovana je 1965. godine. Privatizirana je i kupljena od
strane UniCredita u travnju 2000. godine. Ugovorom o kupnji Splitske banke iz
travnja 2002. godine, Bank Austria Creditanstalt AG (u nastavku teksta: BA-CA)
pokrenula je proces spajanja dviju banaka; banke kćeri u Hrvatskoj, HVB Croatia,
orijentirane na poduzetnike i veće privatne klijente i Splitske banke, s
težištem na »retail« poslovanju. Nova banka, HVB Splitska banka, usluživala je
zajedničke klijente jedinstvenim povećanim katalogom proizvoda.
Na hrvatskom tržištu HVB Splitska banka posluje kao univerzalna banka
orijentirana na poslove s građanima, malim poduzetnicima i obrtnicima te pravnim
osobama, poslove riznice i skrbi o vrijednosnim papirima, poslove elektronskog
bankarstva, te zajedničke poslove s poslovnim partnerima (stambena štednja,
leasing, fondovi).
HVB Splitska banka je 2004. godine vrlo značajno proširila svoju mrežu (31
poslovnica) potpisivanjem ugovora s Financijskom agencijom (dalje: FINA). Mreža
HVB Splitske banke obilježena je snažnom penetracijom na južnoj jadranskoj obali
(u Dalmaciji).

***2. Pravni oblik koncentracije***

Pravni oblik predmetne koncentracije je stjecanje većine dionica i većinskog
prava glasa u Glavnoj skupštini HVB Splitske banke od strane Société Générale.

***3. Pravni temelj koncentracij***e

Pravni temelj predmetne koncentracije je Ugovor o kupnji dionica zaključen 20.
travnja 2006. između BA-CA kao Prodavatelja i Société Générale kao Kupca (u
nastavku teksta: Ugovor).
Ugovorom je utvrđeno da je BA-CA kao Prodavatelj suglasna prodati Société
Générale kao Kupcu, a Kupac je suglasan kupiti od Prodavatelja 4.541.258 izdanih
dematerijaliziranih STBA-R-A dionica na ime iz dioničkog kapitala HVB Splitske
banke, nominalne vrijednosti od 100 kuna svaka, što predstavlja 99,7461%
dioničkog kapitala HVB Splitske banke, slobodne i oslobođene od bilo kakvog
opterećenja i zajedno sa svim pravima koja sada pripadaju, ili koja će pripasti
istima, uključujući, bez ograničenja, svu dividendu i isplate dobiti koje budu
proglašene, izvršene, ili isplaćene nakon datuma Ugovora. Kupovna cijena za
dionice HVB Splitske banke iznosi 1.007.435.744 eura i bit će plaćena BA-CA-i
sukladno odredbama Ugovora.
Na datum zaključivanja, odnosno dovršenja prodaje i kupnje dionica iz dioničkog
kapitala HVB Splitske banke u vlasništvu BA-CA-e, a prije potpisivanja Ugovora o
prijenosu dionica, Kupac će predati bankovnu mjenicu izdanu na iznos koji će
biti jednak kupovnoj cijeni, založnom posredniku, koja će biti predana BA-CA-i
odmah po upisu prijenosa dionica na račun Kupca kod Središnje depozitarne
agencije (u nastavku teksta: SDA) temeljem odredbi i uvjeta iz Ugovora o zalogu.
Ugovorom je utvrđeno koji su preduvjeti za zaključivanje, odnosno dovršenje
prodaje i kupnje dionica HVB Splitske banke u vlasništvu BA-CA-e. Preduvjeti za
zaključivanje su odgodni uvjeti koji ovisno o slučaju moraju biti uredno
ispunjeni ili biti predmet odricanja prije dovršavanja prodaje i kupnje dionica
HVB Splitske banke u vlasništvu BA-CA-e. Između ostalog, preduvjeti za
zaključivanje jesu:
– donošenje rješenja HNB-a kojim se Société Générale izdaje prethodna suglasnost
za stjecanje kvalificiranog udjela u HVB Splitskoj banci,
– donošenje rješenja HNB-a kojim se predmetna koncentracija između Société
Générale i HVB Splitske banke ocjenjuje dopuštenom,
– donošenje rješenja HNB-a kojima se izdaje prethodna suglasnost za imenovanje
novih članova Uprave HVB Splitske banke, koji će biti imenovani na datum
zaključivanja,
– pisana dozvola za prodaju dionica HVB Splitske banke izdana BA-CA-i od strane
Austrijskog regulatora financijskog tržišta.
Zaključivanje će se održati na datum kada posljednji preduvjet mora biti
zadovoljen ili predmet odricanja. Ugovoren je postupak koji mora biti dovršen,
odnosno događaji koji moraju nastupiti prije zaključenja. Između ostalog,
ugovoreno je da moraju nastupiti sljedeći događaji:
– potpisivanje Ugovora o prijenosu dionica na hrvatskom jeziku između BA-CA-e i
Société Générale,
– otvoren račun Société Générale kod SDA,
– potpisan i ovjeren Ugovor o prijenosu dionica podnesen SDA-u, kao i ostali
dokumenti koje SDA zahtjeva za upis Dionica u ime Kupca, te izdane upute SDA-u
da dionice HVB Splitske banke upiše na račun Kupca kod SDA,
– bankovna mjenica predana BA-CA-u od strane založnog posrednika sukladno
odredbama Ugovora o zalogu.
Nadalje, Ugovorom je utvrđeno da će se na datum zaključivanja, a prije
zaključivanja, održati Glavna skupština HVB Splitske banke. Dnevni red Glavne
skupštine dostavljen je u Dodatku 11-A, a sadrži sljedeće točke:
– Objava ostavki članova Nadzornog odbora HVB Splitske banke (naknadno će se
upisati imena i prezimena svih članova koji su dali ostavke),
– Odluka o izboru novih članova Nadzornog odbora HVB Splitske banke,
– Odluka o izmjeni tvrtke HVB Splitske banke,
– Odluka i izmjenama i dopunama Statuta HVB Splitske banke.
BA-CA se obvezala da će na navedenoj Glavnoj skupštini valjano glasovati za sve
navedene točke dnevnog reda.
Odmah nakon zaključivanja, Kupac i Prodavatelj obavezali su se da će potpisati
Potvrdu o zaključivanju, koja je dostavljena u dodatku 13, a kojom se dokazuje
da je zaključivanje predmetnog Ugovora nastupilo.
Ugovorom je utvrđeno da će se na datum zaključivanja održati sjednica Nadzornog
odbora HVB Splitske banke, radi donošenja odluka o:
– prihvaćanju ostavke članova Uprave,
– imenovanju novih članova Uprave, za koje je HNB donio rješenja o izdavanju
prethodne suglasnosti.
U Ugovoru su nabrojane obveze preuzete od strane Prodavatelja za razdoblje do
zaključivanja. BA-CA, kao Prodavatelj se obvezala, između ostalog:
– da će HVB Splitska banka očuvati svoju pravnu osobnost,
– da neće izmijeniti svoje organizacijske akte i statut,
– da neće osnovati bilo koju novu podružnicu i neće pristupiti bilo kakvom
spajanju ili konsolidaciji s bilo kojim drugim društvom.
Također, u Ugovoru su nabrojana jamstva koje Prodavatelj izjavljuje i za koje
jamči Kupcu, odnosno Kupac Prodavatelju, da su točne i ispravne u svakom
pogledu, te da će takve i ostati sve do zaključivanja. Između ostalog, BA-CA kao
Prodavatelj jamči sljedeće:
– da su dionice HVB Splitske banke pravovaljano u isključivom vlasništvu BA-CA-e,
slobodne i oslobođene od bilo kakvog opterećenja (zalog, teret, ograničenje
prijenosa i sl.), valjano izdane, uplaćene u cijelosti i registrirane, da ne
postoji nikakav ugovor, sporazum ili obveza glede zasnivanja ili davanja
opterećenja u odnosu na bilo koje od dionica, te da ni jedna osoba nema pravo
niti je istaknula pravo na bilo kakvo opterećenje u odnosu na bilo koje od
dionica,
– da dionice HVB Splitske banke predstavljaju oko 99,7461% dioničkog kapitala i
glasačkih prava Banke na osnovi potpuno emitiranih,
– da prijenos dionica ne predstavlja povredu bilo koje obveze HVB Splitske banke
ili bilo kojeg zakona ili propisa koji se primjenjuje na banku.
Ugovor o kupnji dionica ima 20 dodataka koji su dostavljeni kao prilog Prijavi
od 25. travnja 2006.

***4. Izvješće Société Générale o gospodarskoj i pravnoj opravdanosti predmetne
koncentracije***

Podnositelj prijave očitovao se...xx (označeno kao poslovna tajna).

***5. Mjerodavno tržište***

Odredbama točke 1. Odluke određeno je da se za potrebe iste na odgovarajući
način primjenjuje definicija pojma mjerodavno tržište iz propisa koji reguliraju
zaštitu tržišnog natjecanja. Sukladno Uredbi o načinu utvrđivanja mjerodavnog
tržišta (»Narodne novine« br. 51/2004) mjerodavno tržište, u smislu članka 7.
Zakona o zaštiti tržišnog natjecanja (»Narodne novine«, br. 122/2003), određuje
se kao tržište određenih proizvoda koji su predmet obavljanja djelatnosti
poduzetnika na određenom zemljopisnom području.
Podnositelj prijave (Société Générale) nema tržišni položaj niti tržišni udjel
na tržištu bankarskih i financijskih usluga u Republici Hrvatskoj, kao niti na
njegovom dijelu.
Kako Société Générale nema tržišni položaj na tržištu bankarskih i financijskih
usluga u Republici Hrvatskoj, kao niti na njegovom dijelu, predmetnom
koncentracijom podnositelj prijave stječe postojeći tržišni udio i položaj HVB
Splitske banke.
Slijedom iznijetoga, kao mjerodavno tržište u ovom ispitnom postupku određeno je
tržište univerzalnog bankarstva na području Republike Hrvatske.
Mjerodavno tržište u svojoj proizvodnoj dimenziji (tržište univerzalnog
bankarstva) određeno je na temelju proizvoda i usluga koje pruža HVB Splitska
banka.
Zemljopisna dimenzija mjerodavnog tržišta određena je s obzirom na distributivnu
mrežu HVB Splitske banke. Naime, HVB Splitska banka svoje proizvode i usluge
nudi na području gotovo cijele Republike Hrvatske (prema podacima podnositelja
Prijave, HVB Splitska banka poslovnom mrežom nije prisutna samo na području
Ličko-senjske županije). Ista se s drugim (vodećim) bankama natječe na nivou
cijele Republike Hrvatske, a ova usmjerenost je jasna i iz strategije, te
marketinga ove banke.

*5.1. Analiza mjerodavnog tržišta preko tržišnih udjela u izdanim kreditima,
primljenim depozitima i ukupnoj aktivi*

Ugovor o kupnji dionica koji predstavlja pravni temelj predmetne koncentracije
je potpisan 20. travnja 2006. Slijedom toga, a sukladno pravilima struke,
tržišni udjeli su analizirani prema podacima za prethodno razdoblje, odnosno za
2005. godinu. Kako podnositelj prijave nema tržišni položaj, niti tržišni udio
na mjerodavnom tržištu, analizirani su tržišni udjeli HVB Splitske banke.
Tržišni udjeli HVB Splitske banke su analizirani prema aktivi, kreditima i
depozitima na nacionalnom nivou za razdoblje 31. prosinca 2004. do 31. prosinca
2005.
U analizi mjerodavnog tržišta tržišni udjeli HVB Splitske banke su uspoređeni s
tržišnim udjelima banaka koje s obzirom na veličinu i distribucijsku mrežu
predstavljaju konkurente HVB Splitskoj banci na mjerodavnom tržištu.
Tržišni udjeli na mjerodavnom tržištu su analizirani uzimajući u obzir
postojanje grupa banaka (tržišni udjeli društva-kćeri su pridodani tržišnim
udjelima društava-majki u slučaju postojanja bankarske grupe).
Na dan 31. prosinca 2005. HVB Splitska banka je bila peta banka u hrvatskom
bankarskom sustavu s obzirom na veličinu aktive, ukupno primljene depozite i
ukupno izdane kredite (iza Zagrebačke banke d.d., Privredne banke Zagreb d.d.,
Erste & Steiermärkische Bank d.d. i Raiffeisenbank Austria d.d.).
U nastavku se navode tržišni udjeli HVB Splitske banke prema odabranim
kriterijima:

|  |  |  |  |  |
| --- | --- | --- | --- | --- |
| Datum | Tržišni udjeli poslovna mreža | depoziti | krediti | aktiva |
| 31. 12. 2004. | 10,70% | 6,45% | 9,43% | 9,36% |
| 30. 6. 2005. | 10,60% | 6,58% | 9,29% | 9,36% |
| 31. 12. 2005. | 9,78% | 6,39% | 8,95% | 8,98% |

Iz gornjeg prikaza vidljivo je da je kroz promatrano
razdoblje HVB Splitska banka gubila tržišne udjele na mjerodavnom tržištu prema
svim promatranim kriterijima. Gubitak njenih tržišnih udjela u korist
konkurenata (u slučaju depozita: Erste & Steiermärkische Bank d.d. i Grupa Hypo
Alpe-Adria; u slučaju kredita: Zagrebačka banka d.d., Erste & Steiermärkische
Bank d.d. i Raiffeisenbank Austria d.d.; u slučaju aktive: Grupa Privredne banke
Zagreb d.d., Erste & Steiermärkische Bank d.d., Raiffeisenbank Austria d.d. i
Grupa Hypo Alpe-Adria) kroz promatrano razdoblje prikazuje se u nastavku:
31. 12. 2005.

|  |  |  |  |  |
| --- | --- | --- | --- | --- |
| 31. 12. 2005. | | | | |
| banka/grupa | poslovna mreža | depoziti | krediti | aktiva |
| ZABA | 13,20% | 27,01% | 23,97% | 24,41% |
| PBZ | 20,02% | 21,04% | 19,34% | 19,22% |
| Erste | 10,95% | 11,37% | 12,24% | 11,68% |
| RBA | 3,59% | 9,92% | 10,89% | 11,00% |
| HAAB | 4,94% | 6,36% | 11,29% | 10,15% |
| Splitska | 9,78% | 6,40% | 8,95% | 8,98% |
| 30. 6. 2005. | | | | |
| banka/grupa | poslovna mreža | depoziti | krediti | aktiva |
| ZABA | 12,80% | 27,15% | 24,32% | 25,15% |
| PBZ | 16,33% | 21,30% | 19,35% | 19,02% |
| Erste | 11,56% | 10,53% | 11,80% | 10,77% |
| RBA | 5,16% | 10,42% | 10,57% | 10,89% |
| HAAB | 5,25% | 6,01% | 11,31% | 10,21% |
| Splitska | 10,60% | 6,58% | 9,29% | 9,36% |
| 31. 12. 2004. | | | | |
| banka/grupa | poslovna mreža | depoziti | krediti | aktiva |
| ZABA | 12,63% | 28,33% | 23,92% | 25,07% |
| PBZ | 16,59% | 21,31% | 19,54% | 19,17% |
| Erste | 11,57% | 10,34% | 10,91% | 11,26% |
| RBA | 5,21% | 10,08% | 10,44% | 10,64% |
| HAAB | 4,92% | 5,58% | 11,44% | 9,87% |
| Splitska | 10,70% | 6,45% | 9,43% | 9,36% |

Bitno je napomenuti da predmetna koncentracija neće utjecati
niti na promjenu mjerila koncentracije na tržištu univerzalnog bankarstva na
području Republike Hrvatske. U nastavku je prikaz mjerila koncentracije
navedenog tržišta.

|  |  |  |  |  |  |  |
| --- | --- | --- | --- | --- | --- | --- |
| Pokazatelj | | | | | | |
| Datum | CR2 | CR2-grupe | CR5 | CR5-grupe | HHI1 | HHI2 |
| 31. 12. 2004. | 42,99% | 44,24% | 74,26% | 76,00% | 1.363,15 | 1.444,19 |
| 30. 6. 2005. | 43,26% | 44,17% | 74,28% | 76,04% | 1.371,22 | 1.445,30 |
| 31. 12. 2005. | 42,78% | 43,63% | 74,45% | 76,47% | 1.358,87 | 1.430,90 |

U prethodnom prikazu je vidljiv blagi pad vrijednosti HHI
pokazatelja do kojeg je došlo zbog gubitka tržišnih udjela prve dvije banke
(zapravo se radi o smanjenju tržišnog udjela Zagrebačke banke d.d.), koji se
vidi iz kretanja pokazatelja CR2, u korist tržišnih udjela treće, četvrte i pete
banke/bankarske grupe, što je vidljivo iz kretanja pokazatelja CR5. Prema ovim
pokazateljima hrvatsko bankovno tržište je umjereno koncentrirano i predmetna
koncentracija neće izazvati promjene ovih pokazatelja.
Iako je mjerodavno tržište u svojoj zemljopisnoj dimenziji u ovom postupku
određeno kao nacionalno, potrebno je osvrnuti se na položaj HVB Splitske banke u
Splitsko-dalmatinskoj županiji. HVB Splitska banka je vodeća banka
Splitsko-dalmatinske županije prema tržišnom udjelu u depozitima i broju
poslovnih jedinica (dominantan položaj), te prema tržišnom udjelu u izdanim
kreditima (1. tržišni položaj). Isto je u bitnome rezultat njene prvotne
regionalne orijentiranosti i naglašenih lokalnih obilježja. Međutim, podaci
HNB-a za razdoblje...xx (označeno kao poslovna tajna).

*5.2. Analiza mjerodavnog tržišta preko kanala distribucije*

Na dan 31. prosinca 2005. HVB Splitska banka bila je četvrta banka u Republici
Hrvatskoj s obzirom na broj poslovnih jedinica: prvo mjesto ovdje ima Privredna
banka Zagreb d.d., a slijede ju Zagrebačka banka d.d. i Erste & Steiermärkische
Bank d.d.. Société Générale na području Republike Hrvatske nema ni podružnica,
ni poslovnica. HVB Splitska banka je svojom poslovnom mrežom, prema podacima
podnositelja prijave prisutna u svim županijama osim u Ličko-senjskoj.
U nastavku se prikazuje distributivna mreža HVB Splitske banke po županijama na
dan 31. prosinca 2005. prema podacima HNB-a.

|  |  |  |
| --- | --- | --- |
| Županija | broj poslovnih jedinica | udio u distributiv­noj mreži županije |
| ZAGREBAČKA I GRAD ZAGREB | 11 | 4,91% |
| KRAPINSKO-ZAGORSKA | 1 | 4,00% |
| SISAČKO-MOSLAVAČKA | 2 | 5,71% |
| KARLOVAČKA | 2 | 8,00% |
| VARAŽDINSKA | 2 | 5,00% |
| KOPRIVNIČKO-KRIŽEVAČKA | 2 | 3,92% |
| BJELOVARSKO-BILOGORSKA | 1 | 3,85% |
| PRIMORSKO-GORANSKA | 3 | 2,70% |
| LIČKO-SENJSKA | 0 | 0,00% |
| VIROVITIČKO-PODRAVSKA | 1 | 4,00% |
| POŽEŠKO-SLAVONSKA | 1 | 4,00% |
| BRODSKO-POSAVSKA | 2 | 7,14% |
| ZADARSKA | 10 | 22,22% |
| OSJEČKO-BARANJSKA | 4 | 5,56% |
| ŠIBENSKO-KNINSKA | 4 | 12,50% |
| VUKOVARSKO-SRIJEMSKA | 0 | 0,00% |
| SPLITSKO-DALMATINSKA | 51 | 41,13% |
| ISTARSKA | 3 | 2,80% |
| DUBROVAČKO-NERETVANSKA | 8 | 14,55% |
| MEĐIMURSKA | 1 | 3,70% |

Kao prilog prijavi dostavljen je popis poslovnih jedinica HVB
Splitske banke iz kojega slijedi da ista raspolaže s poslovnom mrežom od 112
poslovnih jedinica. U odnosu na podatke HNB-a od 31. prosinca 2005. utvrđena je
razlika u broju poslovnih jedinica za Primorsko-goransku županiju, Zadarsku i
Dubrovačko-neretvansku županiju u kojima je povećan broj poslovnih jedinica
(prema podacima Société Générale), te za Osječko-baranjsku županiju u kojoj je
došlo do smanjenja broja poslovnih jedinica (prema podacima Société Générale),
dok je u Vukovarsko-srijemskoj županiji otvorena prva poslovnica HVB Splitske
banke (podaci Société Générale).
Utvrđene razlike su rezultat različitih izvještajnih datuma prikupljanja
podataka i iste nije potrebno detaljnije analizirati.
U prijavi je utvrđeno kako je HVB Splitska banka jedna od pet hrvatskih banaka
koje raspolažu s poslovnicama u više od 15 županija, s poslovnicama u 20
županija od ukupno 21. Njezina mreža je obilježena snažnom penetracijom na
južnom dijelu jadranske obale, gdje posjeduje značajne tržišne udjele. Više od
42% poslovnica HVB Splitske banke nalazi se u Splitsko-dalmatinskoj županiji, a
31% mreže nalazi se u Gradu Splitu. Mreža je prilično neujednačena s četrdesetak
vrlo malih poslovnica (1 do 3 djelatnika) s jedne strane i petnaestak poslovnica
koje pokrivaju 54% poslovanja s druge strane.
HVB Splitska banka i FINA su potpisali 2003. godine Sporazum o uslugama koji
istječe 31. prosinca 2018. Tim sporazumom je HVB Splitskoj banci na raspolaganje
stavljena 31 poslovnica iz mreže FINA-e koje se nalaze u županijama u sjevernom
i istočnom dijelu Hrvatske.
Dakle, razvidno je da je najveći dio poslovne mreže HVB Splitske banke još
uvijek koncentriran na području Splitsko-dalmatinske županije, iako ista ulaže
napore za širenje poslovne mreže na sva ostala područja Republike Hrvatske što
joj je u bitnome olakšano sporazumom s FINA-om. Danas je HVB Splitska banka
svojom poslovnom mrežom prisutna na području cijele Hrvatske s izuzetkom
Ličko-senjske županije. Société Générale po preuzimanju HVB Splitske banke
namjerava nastaviti sa širenjem njene poslovne mreže.
Société Générale je u prijavi dostavila i očitovanje o alternativnim kanalima
distribucije HVB Splitske banke iz kojeg slijedi da HVB Splitska banka koristi
suradnike u mobilnoj prodaji za poboljšanje prodaje svojih usluga. Suradnici u
mobilnoj prodaji se koriste kako bi privukli stanovništvo i pravne osobe, ali za
poslove s pravnim osobama postoji samo jedan suradnik u prodaji. Suradnici u
mobilnoj prodaji su prvenstveno angažirani u poslovima sa stanovništvom i njihov
je doprinos 12% novih kredita građanima ostvarenih u 2005. godini. Nagrada za
suradnike u mobilnoj prodaji strogo se temelji na uspjehu i većina od njih 32 je
angažirana na sjeveru zbog veće pokrivenosti.
Nadalje, HVB Splitska banka pruža usluge vlasnicima kartica VISA, MasterCard,
neizravno Diners, American Express i MBU brand proizvoda na 130 bankomata od
kojih se 92 nalazi na jugu, a 38 na sjeveru. Provjera tekućeg računa i
prekoračenja na računu kao i kupnja GSM bonova je standardna funkcija, a
depozitna funkcija podržana je na 20 odabranih lokacija bankomata.
HVB Splitska banka pruža i usluge Internet bankarstva (Online B@nking) građanima
i malim poduzetnicima, te MultiCash usluge srednjim i velikim klijentima u
gospodarskom sektoru. Internet bankarstvo se trenutno temelji na HVB grupnim
rješenjima, a samo rješenje je bazirano na Java appletu i omogućuje plaćanja u
realnom vremenu (osim deviznih plaćanja) s tokenima i jeftinim matrix karticama
kao instrumentima kontrole pristupa i ovjere transakcija. Od početka 2006.
godine HVB Splitska banka je nadogradila sustav i sustav MultiCash te je sada
velikim i srednjim klijentima u gospodarskom sektoru na raspolaganju Internet
inačica – MultiCash@SmartOffice.
Société Générale nadalje navodi kako HVB Splitska banka raspolaže s ukupno 6.523
EFT POS uređaja kojima se klijentima omogućava:
– plaćanje robe i usluga debitnim i kreditnim karticama i
– podizanje novca u poslovnim jedinicama HVB Splitske banke.
HVB Splitska banka pruža i uslugu telefonskog bankarstva koja omogućava
automatsku non-stop uslugu prvenstveno građanima sa sljedećim informacijama o:
– stanjima na računu i prekoračenjima,
– povijesti računa,
– tečaju.
Osim toga usluge domaćeg platnog prometa su na raspolaganju kroz interaktivne
usluge koje pružaju određeni zaposlenici HVB Splitske banke za vrijeme
produženog radnog vremena.
Zaključno se navodi i SMS usluga za klijente koji koriste GSM mobilne aparate za
primitak raznih informacija kao što su:
– stanja računa i prekoračenja,
– tečaj,
– informacija o proizvodima i uslugama uključujući promocije.
Aktivnosti HVB Splitske banke kao što je povećanje prodaje (širenjem postojeće
distributivne mreže i intenzivnim radom na širenju alternativnih kanala
distribucije) slični onima koje poduzima konkurencija i da za sada ne postoji
potreba za detaljnijom analizom s aspekta zaštite konkurencije.

***6. Udjeli sudionika koncentracije u drugim poduzetnicima***

Hrvatska narodna banka istražila je kapitalnu i personalnu povezanost sudionika
predmetne koncentracije, te je utvrđeno sljedeće:

*6.1. Kapitalna povezanost*

Kapitalna povezanost sa strane HVB Splitske banke na dan 31. ožujka 2006. bila
je kako slijedi:
– Zagrebačka burza d.d. - 2,13% glasačkih prava;
– Tržište novca i kratkoročnih vrijednosnica d.d. - 4,55% glasačkih prava;
– Središnja depozitarna agencija d.d. - 0,10% glasačkih prava;
– HROK d.o.o. – 10% glasačkih prava;
– MBU d.o.o. – 8,25% glasačkih prava;
– Marivaturist d.d. – 81,75% glasačkih prava;
– SB Nekretnine d.o.o. – 100,00% glasačkih prava.
HVB Splitska banka ima i udjel u Adria Bank AG koji ne nosi glasačka prava
(knjigovodstvena vrijednost udjela je 4.001.729,57 kn na dan 31. ožujka 2006.).
Niti jednu od prethodno navedenih kapitalnih povezanosti HVB Splitske banke nije
potrebno zasebno razmatrati jer iste s aspekta zaštite konkurencije nisu
značajne.
Podnositelj prijave dostavio je vlasničku strukturu Société Générale na dan 31.
prosinca 2005. iz koje slijedi da je Fondazione Cassa di Risparmio di Torino
imatelj 1,70% udjela u temeljnom kapitalu Société Générale na temelju kojih
ostvaruje 1,58% glasačkih prava u Glavnoj skupštini Société Générale. Iz
konsolidiranog godišnjeg izvješća UniCredit Grupe za 2005. godinu...xx (označeno
kao poslovna tajna)
Dakle, predmetnim očitovanjem...xx (označeno kao poslovna tajna).
Dopisom od 28. travnja 2006. HNB je od Société Générale zatražila...xx (označeno
kao poslovna tajna).

*6.2. Personalna povezanost*

Najvažnije personalne povezanosti sa strane Société Générale prema podacima iz
dokumenta »2006. Registration Document« dostavljenog kao prilog prijavi
prikazane su u nastavku:
Daniel Bouton, predsjednik Uprave i CEO, ujedno je i direktor Schneider Electric
SA, Total SA,Veolia Environnement.
Philippe Citerne, CEO, ujedno je predsjednik u Systémes Technologiques d’Echanges
et de Traitement (STET), direktor: Accor do 09/01/06, Crédit du Nord, Généval,
Grosvenor Continental Europe, SG Hambros Bank & Trust Ltd, Trust Company of the
West TCW group, xx (poslovna tajna), član Nadzornog odbora: Sopra.
Yves Cannac, direktor, ujedno je i direktor: AGF, Caisse des Dépôts
Développement, član Nadzornog odbora: Solving International
Financiére Saint Honoré, direktor, također je predsjednik Uprave: ERS, Edmond de
Rothschild SGR SpA, Italija, Edmond de Rothschild SIM SpA, Italija, direktor: La
Compagnie Benjamin de Rothschild (Geneva), Edmond de Rothschild Ltd. (London),
La Compagnie Financiére Holding Edmond et Benjamin de Rothschild (Geneva), Cdb
Web Tech (Italy), Bouygues Telecom, Rexecode, direktor bez prava glasa: Paris-Orléans,
član Vijeća sponzora: Rothschild & Compagnie Banque, stalni predstavnik u
Compagnie Financiére Saint-Honoré: Cogifrance, stalni predstavnik Compagnie
Financiére Edmond de Rothschild Banque: Assurances et Conseils Saint-Honoré,
Edmond de Rothschild Corporate Finance, Edmond de Rothschild Asset Management,
Edmond de othschild Financial Services, Equity Vision
Robert Day, predsjednik i CEO TCW group i direktor u Société Générale je i
predsjednik u Oakmont Corporation, direktor u Foley Timber & Iand Co., Freeport,
Freeport McMoran Exploration Cy, Syntroleum Corporation.
Antoine Jeancourt-Galignani, predsjednik Gecina i direktor je ujedno i
predsjednik Gecina do lipnja 2005., direktor: AGF, Total SA, Kaufman et Broad,
predsjednik Nadzornog odbora: Euro Disney Sca, predsjednik Uprave (non-executive):
SNA Group Liban, član Nadzornog odbora: Hypo Real EsteteHolding AG.
Patrick Ricard, direktor, ujedno je i direktor: Provimi, Altadis, član Uprave:
Comrie Plc., predsjednik i CEO: World Brands Duty Free Ltd., predsjednik: Austin
Nichols Export Sales Inc., zamjenik predsjednika Nadzornog odbora: Société
Pernod Ricard S.A., član Nadzornog odbora: Wyborowa S.A., direktor: Allied
Domecq Ltd., Allied Domecq (holdings) Ltd., Allied Domecq SPIRITS 1, Wine
Holdings Ltd., Pernod Ricard Finance S.A., Martell & Co S.A., Chivas Brothers
Ltd., Pernod Ricard Ltd., The Glenlivet Distillers Ltd., Aberlour Glenlivet
Distillery Ltd., Boulevard, Export Sales Inc., Distillerie Fratelli Ramazzotti,
Spa, Duncan Fraser and Company Ltd, Glenforres, Glenlivet Distillery Ltd., House
of Campbell Ltd., Irish Distillers Group Ltd., Larios Pernod, Ricard S.A., Muir
Mackenzie Ad Company Ltd., Pernod Ricard Swiss S.A., Polarien Trading Ltd.,
Sankaty Trading Ltd., Peri Mauritius Ltd., Populus Trading Ltd., White Heather
Distillers Ltd., W. Whiteley and Company Ltd., PR aquisitions II Corp, Willian
Whiteley & Co Inc. zamjenik predjednika Uprave: Austin Nichols and CoInc.,
stalni predstavnik Pernod Ricard u Upravi: Cusenier S.A., JFA S.A., Pernod
Ricard Europe S.A., Pernod S.A., Ricard S.A., Santa Lina S.A., Campbell
Distillers Ltd., Ets Vinicoles chaMpenois (E.V.C.) Galibert et Varon, stalni
predstavnik Santa Lina u Upravi: Cie Financiére des Produits Orangina (C.F.P.O.)
S.A., Société Immobilire et Financire pour l’ alimentation (S.I.F.A.)S.A.,
stalni predstavnik International Cognac Holding u Upravi: Renault Bisquit S.A.
Anthony Wyand direktor, ujedno je i predsjednik: Grosvenor Continental Europe
SAS, direktor: Aviva Participations, xx (poslovna tajna), Société Foncire
Lyonnaise, stalni predstavnik u: CU Italia, član Nadzornog odbora: Aviva France,
non-executive director: Grosvenor Group Holding Ltd.
Iz prikazanog još jednom je potvrđeno da se (personalna) povezanost sa strane
Société Générale proteže daleko izvan i financijskog sektora i nacionalnih
okvira Francuske.
Od interesa su...xx (poslovna tajna).
Société Générale je dioničko društvo kojim upravlja Uprava (Board of Directors).
U travnju 2003. Uprava je podržala monističku upravljačku strukturu Grupe,
smatrajući ju najadekvatnijom opcijom s obzirom na trenutno stanje Grupe. Prema
toj strukturi, predsjednik Uprave, Daniel Bouton, ujedno obnaša i funkciju CEO-a,
u čemu mu pomaže Philippe Citerne također u svojstvu CEO-a. Upravu čine
direktori (članovi Uprave). Uprava određuje strategiju i osigurava njenu
implementaciju.
Iz navedenog slijedi...xx (označeno kao poslovna tajna).
Personalne povezanosti sa strane HVB Splitske banke:
– Goran Gazivoda, zamjenik predsjednika Uprave, ujedno je član Nadzornog odbora
Podravke d.d. i član Nadzornog odbora RTL Hrvatska d.d.;
– Christoph Schoefboeck, član Uprave, ujedno je i član Nadzornog odbora HVB
Leasing Croatia d.o.o.;
– Emanuel Kovačić, ujedno je i član Nadzornog odbora Wustenrot stambene
štedionice d.d.;
– Regina Prehofer, predsjednica Nadzornog odbora, ujedno je i članica Uprave BA-CA;
– Robert Zadrazil, član Nadzornog odbora, ujedno je i član Uprave BA-CA.
Do prestanka povezanosti s BA-CA (koja je u sastavu UniCredit Grupe) dolazi
gotovo istodobno s povlačenjem BA-CA iz vlasničke strukture HVB Splitske banke:
predstavnici BA-CA će dati ostavku, a zamijenit će ih osobe postavljene od
strane Société Générale.
Sa strane HVB Splitske banke...xx (označeno kao poslovna tajna).
Dakle,...xx (označeno kao poslovna tajna). Niti jedna druga personalna
povezanost sa strane HVB Splitske banke trenutno ne otvara pitanje mogućih
negativnih učinaka predmetne transakcije na tržišno natjecanje na mjerodavnom
tržištu.

***7. Opis i obrazloženje očekivanih pogodnosti predmetne koncentracije za
potrošače***

Société Générale se očitovala kako smatra da će, s obzirom na veliko stručno
znanje na području specijaliziranih bankovnih i financijskih usluga i s obzirom
na profil koji se razlikuje od profila banaka koje tu postoje, dolazak Société
Générale na hrvatsko tržište povećati konkurenciju. Doprinos Société Générale
ponudi proizvoda HVB Splitske banke na razini potrošačkih kredita, proizvoda
životnog osiguranja kao i raznih proizvoda financiranja za komitente-pravne
osobe, ima uglavnom za cilj odgovoriti na potrebe i interese komitenata i
donijeti najveći mogući broj rješenja za financiranje (projekti, nekretnine,
potrošački krediti, itd.) doprinoseći poticanju rasta lokalnog gospodarstva.
Paralelno tome, vrhunske tehnologije koje Grupa Société Générale koristi (centri
za obradu poziva, informacijski sustavi, itd.) omogućit će Grupi da poprati
razvoj svoje komercijalne strategije.
Dopisom od 28. travnja 2006. HNB je zatražila detaljnije očitovanje o utjecaju
predmetne koncentracije na interese potrošača. O istome se Société Générale
očitovala kako smatra da će preuzimanje HVB Splitske banke omogućiti uvođenje
veće raznolikosti u hrvatskom bankovnom sektoru, koji je danas u većoj mjeri u
vlasništvu talijanskih i austrijskih banaka. To će naime omogućiti razvoj
poslovnih odnosa između francuskih i hrvatskih tvrtki: uvoz, izvoz i ulaganja.
Nadalje i općenitije, HVB Splitska banka će koristiti prednosti razmjene
najbolje prakse između bankovnih jedinica Société Générale u Europi za
poslovanje s građanima radi osmišljavanja novih proizvoda za komitente-građane,
male poduzetnike i pravne osobe.
Dakle, provedbom predmetne koncentracije trebala bi se ostvariti korist za
potrošače povećanjem kvalitete i raznolikosti proizvoda i usluga HVB Splitske
banke. Iz očitovanja Société Générale slijedi...xx (označeno kao poslovna
tajna).
III. Razmatranjem navedenih činjenica vezanih uz analizu predmetne koncentracije
utvrđeno je sljedeće:
Provedbom predmetne koncentracije Société Générale postaje imateljem 99,75%
udjela u temeljnom kapitalu HVB Splitske banke, te stječe postojeći tržišni udio
i tržišni položaj HVB Splitske banke na mjerodavnom tržištu koje je u ovom
postupku određeno kao tržište univerzalnog bankarstva na području Republike
Hrvatske. Provedbom predmetne koncentracije ne dolazi do stvaranja ili jačanja
vladajućeg položaja HVB Splitske banke na mjerodavnom tržištu budući da ga ista
nema. HVB Splitska banka je...xx (označeno kao poslovna tajna).
Provedbom predmetne transakcije ne dolazi do promjena mjerila tržišne
koncentracije.
Nadalje, HVB Splitska banka provedbom predmetne transak­cije dobiva snažnog
strateškog partnera koji je svojim poslovnim aktivnostima već prisutan u
zemljama Srednje i Istočne Europe i nadalje ih planira širiti, djelomično i
preko HVB Splitske banke, a UniCredit Grupa, Gruppo Intesa, Erste Grupa, RBA i
Hypo Grupa na hrvatskom tržištu univerzalnog bankarstva dobivaju osnaženog
konkurenta. Stoga je razumno za pretpostaviti da će predmetna koncentracija
dovesti do jačanja konkurencije između vodećih banaka, te da nikako neće
značajno utjecati na sprječavanje, ograničavanje ili narušavanje tržišnog
natjecanja.
U ispitnom postupku je utvrđeno...xx (označeno kao poslovna tajna).
Société Générale planira...xx (označeno kao poslovna tajna).
Slijedom iznesenoga, Hrvatska narodna banka je predmetnu koncentraciju ocijenila
dopuštenom, kako je odlučeno u točki I. izreke ovog rješenja.

***Pouka o pravnom lijeku:***

Ovo je rješenje konačno u upravnom postupku i protiv njega nije dopuštena žalba,
već se može pokrenuti upravni spor tužbom neposredno kod Upravnog suda Republike
Hrvatske u roku od 30 dana od dana dostave ovog rješenja.

Urbroj: 399-020/06-06/ŽR
Zagreb, 14. lipnja 2006.

Guverner
Hrvatske narodne banke
**dr. sc. Željko Rohatinski**, v. r.

Rješenje, NN 82/2006-1991
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)